Shalahuddin Al-Ayyubi teuka nibak bansa Kurdi. Yah gobnyan Najmuddin Ayyub ngon yahcut gobnyan Asaduddin Syirkuh hijrah geuminah nibak gampông gobnyan nyang toë ngon Tasék Fan ngon geuminah u dairah Tikrit (Irak). Shalahuddin lahé di kuta Tikrit, Irak thôn 532 H/1137 M, watèe nyan yah gobnyan teungoh geumat kuwasa Seljuk di Tikrit. Yôh nyan, gét yah gobnyan ngon yahcut gobnyan geukeurija bak Imaduddin Zanky, gubernur Seljuk keu banda Mousul, Irak. Nibak watèe Imaduddin meuhasé geureubôt wilayah Balbek, Libanon thôn 534 H/1139 M, Najmuddin Ayyub (ayah Shalahuddin) geuangkèe jeueët keu gubernur Balbek ngon jeuët keu ureuëng khadam Raja Suriah Nuruddin Mahmud. Bak masa di Balbek nyoëkeuh, Shalahuddin nyang teungoh lam masa muda geumeureunoë èleumeè prang, èleumèe meuatô prang, ngon èleumèe siyasat. Lheuëh nibak nyan, Shalahuddin geulanjôt jak meurunoë u Damaskus keu geujak èleumeè agama na trép siplôh thôn, yôh nyan gobnyan geuduëk lam istana Nuruddin. Bak thôn 1169, Shalahuddin geuangkèe jeuët keu meuntroë.